Document ID: 32005R1810

ΚΑΝΟΝΙΣΜΌΣ (ΕΚ) αριθ. 1810/2005 ΤΗΣ ΕΠΙΤΡΟΠΉΣ
της 4ης Νοεμβρίου 2005
για τη χορήγηση νέας δεκαετούς άδειας κυκλοφορίας για πρόσθετη ύλη ζωοτροφών, μόνιμης άδειας κυκλοφορίας για ορισμένες πρόσθετες ύλες ζωοτροφών, και προσωρινής άδειας για νέες χρήσεις ορισμένων πρόσθετων υλών που έχουν ήδη εγκριθεί για χρήση στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (1), και ιδίως το άρθρο 3, το άρθρο 9, το άρθρο 9δ παράγραφος 1 και το άρθρο 9ε παράγραφος 1,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (2), και ιδίως το άρθρο 25,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για πρόσθετες ύλες που προορίζονται για χρήση στη διατροφή των ζώων.
(2)
Το άρθρο 25 του κανονισμού (ΕΚ) αριθ. 1831/2003 θεσπίζει μεταβατικά μέτρα για τις αιτήσεις χορήγησης άδειας κυκλοφορίας για πρόσθετες ύλες ζωοτροφών που υποβλήθηκαν σύμφωνα με την οδηγία 70/524/ΕΟΚ πριν από την ημερομηνία εφαρμογής του κανονισμού (ΕΚ) αριθ. 1831/2003.
(3)
Οι αιτήσεις χορήγησης άδειας κυκλοφορίας για τις πρόσθετες ύλες που παρατίθενται στα παραρτήματα του παρόντος κανονισμού υποβλήθηκαν πριν από την ημερομηνία εφαρμογής του κανονισμού (ΕΚ) αριθ. 1831/2003.
(4)
Οι αρχικές παρατηρήσεις σχετικά με τις αιτήσεις αυτές, όπως προβλέπεται στο άρθρο 4 παράγραφος 4 της οδηγίας 70/524/ΕΟΚ, διαβιβάστηκαν στην Επιτροπή πριν από την ημερομηνία εφαρμογής του κανονισμού (ΕΚ) αριθ. 1831/2003. Οι αιτήσεις αυτές, επομένως, πρέπει να εξακολουθήσουν να εξετάζονται σύμφωνα με το άρθρο 4 της οδηγίας 70/524/ΕΟΚ.
(5)
Η χρήση του αυξητικού παράγοντα «Formi LHS (διμυρμηκικό κάλιο)» εγκρίθηκε προσωρινά, για πρώτη φορά, για χοιρίδια και χοίρους προς πάχυνση με τον κανονισμό (ΕΚ) αριθ. 1334/2001 της Επιτροπής (3). Ο υπεύθυνος κυκλοφορίας του «Formi LHS (διμυρμηκικό κάλιο)» υπέβαλε αίτηση για οριστική έγκριση διάρκειας δέκα ετών. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την άδεια αυτού του είδους. Συνεπώς, η χρήση του εν λόγω παρασκευάσματος πρέπει να εγκριθεί για δέκα έτη, σύμφωνα με τους όρους που καθορίζονται στο παράρτημα I.
(6)
Η χρήση της πρόσθετης ύλης «κλινοπτιλόλιθος ιζηματογενούς προέλευσης» που ανήκει στην ομάδα των συνδετικών, αντισυσσωματικών και πηκτικών ουσιών εγκρίθηκε προσωρινά, για πρώτη φορά, για χοίρους, κοτόπουλα και γαλοπούλες προς πάχυνση και για βοοειδή και σολομό με τον κανονισμό (ΕΚ) αριθ. 1887/2000 της Επιτροπής (4). Υποβλήθηκαν νέα στοιχεία προς υποστήριξη της αίτησης για χορήγηση άδειας κυκλοφορίας χωρίς χρονικό περιορισμό για την εν λόγω πρόσθετη ύλη. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την άδεια αυτού του είδους. Συνεπώς, η χρήση της εν λόγω πρόσθετης ύλης πρέπει να εγκριθεί χωρίς χρονικό περιορισμό, σύμφωνα με τους όρους που καθορίζονται στο παράρτημα II.
(7)
Η χρήση της πρόσθετης ύλης «σιδηροκυανιούχο νάτριο» που ανήκει στην ομάδα των συνδετικών, αντισυσσωματικών και πηκτικών ουσιών εγκρίθηκε προσωρινά, για πρώτη φορά, για όλα τα είδη και τις κατηγορίες ζώων με τον κανονισμό (ΕΚ) αριθ. 256/2002 της Επιτροπής (5). Υποβλήθηκαν νέα στοιχεία προς υποστήριξη της αίτησης για χορήγηση άδειας κυκλοφορίας χωρίς χρονικό περιορισμό για την εν λόγω πρόσθετη ύλη. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την άδεια αυτού του είδους. Συνεπώς, η χρήση της εν λόγω πρόσθετης ύλης πρέπει να εγκριθεί χωρίς χρονικό περιορισμό, σύμφωνα με τους όρους που καθορίζονται στο παράρτημα II.
(8)
Η χρήση της πρόσθετης ύλης «σιδηροκυανιούχο κάλιο» που ανήκει στην ομάδα των συνδετικών, αντισυσσωματικών και πηκτικών ουσιών εγκρίθηκε προσωρινά, για πρώτη φορά, για όλα τα είδη και τις κατηγορίες ζώων με τον κανονισμό (ΕΚ) αριθ. 256/2002. Υποβλήθηκαν νέα στοιχεία προς υποστήριξη της αίτησης για χορήγηση άδειας κυκλοφορίας χωρίς χρονικό περιορισμό για την εν λόγω πρόσθετη ύλη. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την άδεια αυτού του είδους. Συνεπώς, η χρήση της εν λόγω πρόσθετης ύλης πρέπει να εγκριθεί χωρίς χρονικό περιορισμό, σύμφωνα με τους όρους που καθορίζονται στο παράρτημα II.
(9)
Η χρήση του παρασκευάσματος ενζύμων ενδο-1,4-β-ξυλανάσης που παράγεται από το Trichoderma longibrachiatum (CNCM MA 6-10 W) εγκρίθηκε προσωρινά, για πρώτη φορά, για ωοτόκες όρνιθες με τον κανονισμό (ΕΚ) αριθ. 418/2001 της Επιτροπής (6). Υποβλήθηκαν νέα στοιχεία προς υποστήριξη της αίτησης για χορήγηση άδειας κυκλοφορίας χωρίς χρονικό περιορισμό για το εν λόγω παρασκεύασμα ενζύμων. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την άδεια αυτού του είδους. Συνεπώς, η χρήση του εν λόγω παρασκευάσματος ενζύμων πρέπει να εγκριθεί χωρίς χρονικό περιορισμό, σύμφωνα με τους όρους που καθορίζονται στο παράρτημα III.
(10)
Η χρήση του παρασκευάσματος μικροοργανισμών Enterococcus faecium (NCIMB 11181) εγκρίθηκε χωρίς χρονικό περιορισμό για μόσχους και χοιρίδια με τον κανονισμό (ΕΚ) αριθ. 1333/2004 της Επιτροπής (7). Υποβλήθηκαν νέα στοιχεία προς υποστήριξη της αίτησης για επέκταση της άδειας χρήσης του εν λόγω παρασκευάσματος μικροοργανισμών στα προς πάχυνση κοτόπουλα. Η Ευρωπαϊκή Αρχή για την Ασφάλεια των Τροφίμων (EFSA) εξέδωσε, στις 13 Απριλίου 2005, θετική γνώμη σχετικά με την ασφαλή χρήση αυτής της πρόσθετης ύλης για την κατηγορία των κοτόπουλων προς πάχυνση, τηρουμένων των όρων χρήσης που παρατίθενται στο παράρτημα IV του παρόντος κανονισμού. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 9ε παράγραφος 1 της οδηγίας 70/524/ΕΟΚ για την άδεια αυτού του είδους. Συνεπώς, η χρήση του εν λόγω παρασκευάσματος μικροοργανισμών πρέπει να εγκριθεί προσωρινά για τέσσερα έτη, σύμφωνα με τους όρους που καθορίζονται στο παράρτημα IV.
(11)
Η χρήση του παρασκευάσματος μικροοργανισμών Enterococcus faecium (CECT 4515) εγκρίθηκε προσωρινά, για πρώτη φορά, για χοιρίδια και μόσχους με τον κανονισμό (ΕΚ) αριθ. 654/2000 της Επιτροπής (8). Υποβλήθηκαν νέα στοιχεία προς υποστήριξη της αίτησης για επέκταση της άδειας χρήσης του εν λόγω παρασκευάσματος μικροοργανισμών στα προς πάχυνση κοτόπουλα. Η EFSA εξέδωσε, στις 13 Απριλίου 2005, θετική γνώμη σχετικά με την ασφαλή χρήση αυτής της πρόσθετης ύλης για την κατηγορία των κοτόπουλων προς πάχυνση, τηρουμένων των όρων χρήσης που παρατίθενται στο παράρτημα IV του παρόντος κανονισμού. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 9ε παράγραφος 1 της οδηγίας 70/524/ΕΟΚ για την άδεια αυτού του είδους. Συνεπώς, η χρήση του εν λόγω παρασκευάσματος μικροοργανισμών πρέπει να εγκριθεί προσωρινά για τέσσερα έτη, σύμφωνα με τους όρους που καθορίζονται στο παράρτημα IV.
(12)
Από την αξιολόγηση των εν λόγω αιτήσεων διαπιστώνεται ότι πρέπει να απαιτηθούν ορισμένες διαδικασίες για την προστασία των εργαζομένων από την έκθεση στις πρόσθετες ύλες που παρατίθενται στα παραρτήματα. Η προστασία αυτή πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (9).
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παρασκεύασμα που ανήκει στην ομάδα των «αυξητικών παραγόντων» και προσδιορίζεται στο παράρτημα I, εγκρίνεται για δεκαετή χρήση ως πρόσθετη ύλη στη διατροφή των ζώων σύμφωνα με τους όρους που καθορίζονται στο ίδιο παράρτημα.
Άρθρο 2
Οι πρόσθετες ύλες που ανήκουν στην ομάδα των «συνδετικών, αντισυσσωματικών και πηκτικών ουσιών» και προσδιορίζονται στο παράρτημα II, εγκρίνονται για χρήση χωρίς χρονικό περιορισμό ως πρόσθετες ύλες στη διατροφή των ζώων σύμφωνα με τους όρους που καθορίζονται στο ίδιο παράρτημα.
Άρθρο 3
Το παρασκεύασμα που ανήκει στην ομάδα των «ενζύμων» και προσδιορίζεται στο παράρτημα III, εγκρίνεται για χρήση χωρίς χρονικό περιορισμό ως πρόσθετη ύλη στη διατροφή των ζώων σύμφωνα με τους όρους που καθορίζονται στο ίδιο παράρτημα.
Άρθρο 4
Τα παρασκευάσματα που ανήκουν στην ομάδα των «μικροοργανισμών» και προσδιορίζονται στο παράρτημα IV, εγκρίνονται προσωρινά για τέσσερα έτη ως πρόσθετες ύλες στη διατροφή των ζώων σύμφωνα με τους όρους που καθορίζονται στο ίδιο παράρτημα.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 2005.

Labels: 16
17
0
3
6